Küll aga jäi natuke lahtiseks see, kuidas meie tulemused on ikkagi seotud Tononi ja teiste varem saadud tulemustega. Osati nad justkui sobiksid - ärkveloleku tingimuses on tõepoolest kauem mõõdetav negatiivne potentsiaalikomponent -, kuid samas on ärkveloleku tingimuses aeglased potentsiaalikõverad  nulljoonele lähemal, mis viitab võimalusele, et sügava une tingimuses toimuvad (TMSi eelse ajaga võrreldes) siiski mingid (pidurdavad?) protsessid ka veel pea sekund pärast TMSi. Seega peab jääma edasiste analüüside öelda, kuivõrd sarnased meie tulemused Tononi omadele tegelikult on. Ja muidugi kaasneb selliste andmetega ka tuhat muud võimalust, kuidas neid analüüsida. Edasise töö eesmärgiks ongi need olulisemad analüüsisammud välja mõelda ja läbi viia. Ja jääb lootus, et lõpuks saame nõnda tõepoolest midagi  uut ja olulist teada selle kohta, mis see teadvus ikkagi on.